Turkin presidentti Recep Tayyip Erdogan uhkaa avata maansa rajat, jotta Eurooppaan syntyy jälleen pakolaisvirta.

Erdoganin mukaan Turkki toteuttaa uhkauksen, jos Euroopan unioni yrittää painostaa sitä.

– Kuunnelkaa minua. Jos menette yhtään pitemmälle, rajat avataan. Pitäkää tämä mielessä, Erdogan uhkasi. Hän puhui naisten oikeuksia käsittelevässä kongressissa Istanbulissa.

EU-parlamentti hyväksyi eilen torstaina kannanoton, jonka mukaan EU-maiden olisi keskeytettävä jäsenyysneuvottelut Turkin kanssa.

Parlamentin mukaan Turkki on käyttänyt liian kovia otteita kansalaisiaan vastaan kesällä tapahtuneen vallankaappausyrityksen jälkeen.

Turkki ja EU sopivat keväällä, että Turkki rajoittaa pakolaisten pääsyä EU-alueelle ja vastapainoksi viisumivapaus- ja EU-jäsenyysneuvottelut pidetään käynnissä. Lisäksi Turkille luvattiin taloudellista tukea.

Lähteet: Reuters, AFP